title: 2013/343/EU: Odluka Vijeća od 1. srpnja 2013. imenovanju hrvatskih članova Europskoga gospodarskog i socijalnog odbora

text:
               2.7.2013

               HR

               Službeni list Europske unije

               L 183/9

         ODLUKA VIJEĆA
   od 1. srpnja 2013.
   imenovanju hrvatskih članova Europskoga gospodarskog i socijalnog odbora
   (2013/343/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 302.,
   uzimajući u obzir Ugovor o osnivanju Europske zajednice za atomsku energiju, a posebno njegov članak 106.a,
   uzimajući u obzir Akt o pristupanju Republike Hrvatske, a posebno njegov članak 23.,
   uzimajući u obzir prijedlog Vlade Republike Hrvatske,
   uzimajući u obzir mišljenje Europske komisije,
   budući da:

               (1)

               Vijeće je 13. rujna 2010. donijelo Odluku 2010/570/EU, Euroatom o imenovanju članova Europskoga gospodarskog i socijalnog odbora za razdoblje od 21. rujna 2010. do 20. rujna 2015. (1)

               (2)

               Pristupanjem Republike Hrvatske Europskoj uniji Europski gospodarski i socijalni odbor trebao bi se proširiti imenovanjem devet članova koji se trebaju izabrati između predstavnika organizacija poslodavaca, zaposlenika i drugih predstavnika civilnog društva, osobito onih u socioekonomskom, građanskom, profesionalnom i kulturnom području,

         DONIJELO JE OVU ODLUKU:
   Članak 1.
   Ovim se sljedeće osobe imenuju članovima Europskoga gospodarskog i socijalnog odbora za razdoblje od 1. srpnja 2013. do 20. rujna 2015:

               —

               g. Davor MAJETIĆ, Director General HUP (Croatian Employers Association)

               —

               gđa Dragica MARTINOVIĆ DŽAMONJA, Director, Representative Office in Brussels, Croatian Chamber of Economy

               —

               gđa Violeta JELIĆ, General Secretary of the Croatian Chamber of Trades and Crafts

               —

               gđa Marija HANŽEVAČKI, General Secretary, Independent Trade Unions of Croatia

               —

               gđa Anica MILIĆEVIĆ-PEZELJ, Executive Secretary, UATUC (Union of Autonomous Trade Unions of Croatia)

               —

               g. Vilim RIBIĆ, President of the Great Council of Independent Union of Research and Higher Education Employees of Croatia

               —

               gđa Lidija PAVIĆ-ROGOŠIĆ, Director, ODRAZ – Sustainable Community Development

               —

               gđa Marina ŠKRABALO, Senior advisor, GONG (Citizens Supervising Voting in an organized manner)

               —

               g. Toni VIDAN, Coordinator of the Energy and Climate programme of Zelena akcija/ FoE Croatia.

         Članak 2.
   Ova Odluka stupa na snagu na dan donošenja.

      Sastavljeno u Bruxellesu 1. srpnja 2013.

            Za Vijeće

            Predsjednik

         L. LINKEVIČIUS

      (1)  SL L 251, 25.9.2010., str. 8.


title: 2006/356/EZ: Odluka Vijeća od 14. veljače 2006. o sklapanju Euro-mediteranskog sporazuma o pridruživanju između Europske zajednice i njezinih država članica, s jedne strane, i Libanonske Republike, s druge strane

text:
               11/Sv. 72

               HR

               Službeni list Europske unije

               3

         32006D0356

               L 143/1

               SLUŽBENI LIST EUROPSKE UNIJE

         ODLUKA VIJEĆA
   od 14. veljače 2006.
   o sklapanju Euro-mediteranskog sporazuma o pridruživanju između Europske zajednice i njezinih država članica, s jedne strane, i Libanonske Republike, s druge strane
   (2006/356/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 310., u vezi s člankom 300. stavkom 2. prvim podstavkom drugom rečenicom i člankom 300. stavkom 3. drugim podstavkom,
   uzimajući u obzir prijedlog Komisije,
   uzimajući u obzir suglasnost Europskog parlamenta,
   budući da:

               (1)

               Euro-mediteranski sporazum o pridruživanju između Europske zajednice i njezinih država članica, s jedne strane, i Libanonske Republike, s druge strane, potpisan je u ime Europske zajednice u Luxembourgu 17. lipnja 2002., uz rezervu njegovog eventualnog kasnijeg sklapanja.

               (2)

               Sporazum bi trebalo odobriti,

         ODLUČILO JE:
   Članak 1.
   1.   Ovime se, u ime Europske zajednice, odobrava Euro-mediteranski sporazum o pridruživanju između Europske zajednice i njezinih država članica, s jedne strane, i Libanonske Republike, s druge strane, prilozi i protokoli uz Sporazum, kao i zajedničke izjave i izjave Europske zajednice sadržane u završnom aktu.
   2.   Tekstovi navedeni u stavku 1. dio su ove Odluke.
   Članak 2.
   1.   Stajalište koje treba zauzeti Zajednica unutar Vijeća za udruživanje i Odbora za pridruživanje određuje Vijeće na prijedlog Komisije ili, prema potrebi, Komisija, svaki u skladu s odgovarajućim odredbama ugovorâ.
   2.   U skladu s člankom 75. Euro-mediteranskog sporazuma o pridruživanju, predsjednik Vijeća predsjeda Vijećem za pridruživanje. Predstavnik Komisije predsjeda Odborom za pridruživanje u skladu s dogovorenim pravilima postupanja.
   3.   Odluku o objavi odluka Vijeća za pridruživanje i Odbora za pridruživanje u Službenom listu Europskih zajednica donosi Vijeće odnosno Komisija u svakom pojedinom slučaju.
   Članak 3.
   Predsjednik Vijeća ovlašten je odrediti osobu (osobe) ovlaštenu (ovlaštene) da u ime Europske zajednice položi akt o notifikaciji predviđen člankom 91. Sporazuma.

      Sastavljeno u Bruxellesu 14. veljače 2006.

            Za Vijeće

            Predsjednik

         K.-H. GRASSER


title: Odluka Vijeća 2014/308/ZVSP od 28. svibnja 2014. o izmjeni Odluke Vijeća 2014/145/ZVSP o mjerama ograničavanja s obzirom na djelovanja koja podrivaju ili ugrožavaju teritorijalnu cjelovitost, suverenost i neovisnost u Ukrajini

text:
               29.5.2014

               HR

               Službeni list Europske unije

               L 160/33

         ODLUKA VIJEĆA 2014/308/ZVSP
   od 28. svibnja 2014.
   o izmjeni Odluke Vijeća 2014/145/ZVSP o mjerama ograničavanja s obzirom na djelovanja koja podrivaju ili ugrožavaju teritorijalnu cjelovitost, suverenost i neovisnost u Ukrajini
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   budući da:

               (1)

               Dana 17. ožujka 2014. Vijeće je donijelo Odluku 2014/145/ZVSP (1).

               (2)

               Trebalo bi izmijeniti podatke za sedamnaest osoba i dva subjekta navedenih u Odluci 2014/145/ZVSP.

               (3)

               Prilog Odluci 2014/145/ZVSP trebalo bi izmijeniti na odgovarajući način,

         DONIJELO JE OVU ODLUKU:
   Članak 1.
   Prilog Odluci 2014/145/ZVSP mijenja se kako je utvrđeno u Prilogu ovoj Odluci.
   Članak 2.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 28. svibnja 2014.

            Za Vijeće

            Predsjednik

         E. VENIZELOS

      (1)  Odluka Vijeća 2014/145/ZVSP od 17. ožujka 2014. o mjerama ograničavanja s obzirom na djelovanja kojima se podrivaju ili ugrožavaju teritorijalnu cjelovitost, suverenost i neovisnost u Ukrajini (SL L 78, 17.3.2014, str.16.).

      PRILOG
      Unosi za sljedeće osobe i subjekte navedene u Prilogu Odluci 2014/145/ZVSP zamjenjuju se dolje navedenim unosima.
      Osobe:

                  Ime

                  Identifikacijski podaci

                  Obrazloženje

                  Datum uvrštenja

                  Vladimir Andreevich Konstantinov
                  (Владимир Андреевич Константинов)

                  Datum rođenja: 19.11.1956.
                  Vladimirovca, Okrug Slobozia, Republika Moldova

                  U funkciji predsjednika Verkhovne Rade Krima, Konstantinov je imao važnu ulogu u odlukama koje donosi Verkhovna Rada Krima u vezi s „referendumom” protiv teritorijalne cjelovitosti Ukrajine i pozvao je glasače da glasuju za neovisnost Krima.

                  17.3.2014.

                  Pyotr Anatolyevich Zima
                  (Пётр Анатольевич Зима)

                  Datum rođenja: 29.3.1965.

                  „Predsjednik vlade” Aksyonov je 3. ožujka 2014. Zimu imenovao novim načelnikom Sigurnosne službe Krima (SBU), a Zima je prihvatio to imenovanje. On je dobio važne podatke, uključujući pristup bazi podataka Ruske tajne službe (SVR). To je uključivalo podatke o euro-majdanskim aktivistima i braniteljima ljudskih prava na Krimu. Imao je važnu ulogu u sprečavanju ukrajinskih vlasti da kontroliraju teritorij Krima.
                  Dana 11. ožujka 2014. bivši službenici krimskog SBU-a proglasili su osnivanje neovisne sigurnosne službe Krima.

                  17.3.2014.

                  Yuriy Gennadyevich Zherebtsov
                  ( Юрий Геннадьевич Жеребцов)

                  Datum rođenja: 19.11.1965.

                  Savjetnik predsjednika Verkhovne Rade Krima, jedan od vodećih organizatora „referenduma”16. ožujka 2014. protiv teritorijalne cjelovitosti Ukrajine.

                  17.3.2014.

                  Anatoliy Alekseevich Sidorov
                  (Анатолий Алексеевич Сидоров)

                  Datum rođenja: 2.7.1958.

                  Odgovoran je za dio ruske vojne prisutnosti na Krimu kojom se podriva suverenitet Ukrajine i pomogao je krimskim vlastima u sprečavanju javnih demonstracija protiv koraka koji su vodili „referendumu” i sjedinjavanju s Rusijom.

                  17.3.2014.

                  Aleksandr Viktorovich Galkin
                  (Александр Викторович Галкин)

                  Datum rođenja: 22.3.1958.

                  Zapovjednik ruskog južnog vojnog okruga („SMD”). Snage SMD-a raspoređene su na Krimu. Odgovoran je za dio ruske vojne prisutnosti na Krimu kojom se podriva suverenitet Ukrajine i pomogao je krimskim vlastima u sprečavanju javnih demonstracija protiv koraka koji su vodili „referendumu” i sjedinjavanju s Rusijom. Pored toga, crnomorska flota potpada pod kontrolu tog okruga.
                  Crnomorska flota je pod Galkinovim zapovjedništvom; veliki dio kretanja snaga na Krim došao je preko južnog vojnog okruga.

                  17.3.2014.

                  Mikhail Grigoryevich Malyshev
                  (Михаил Григорьевич Малышев)

                  Datum rođenja: 10.10.1955.

                  Predsjednik krimskog izbornog povjerenstva.
                  Odgovoran je za provedbu krimskog„referenduma”. Odgovoran je za potpisivanje rezultata „referenduma” prema ruskom sustavu.

                  21.3.2014.

                  Valery Kirillovich Medvedev
                  (Валерий Кириллович Медведев)

                  Datum rođenja: 21.8.1946.
                  Rusija

                  Odgovoran je za provedbu krimskog„referenduma”. Odgovoran je za potpisivanje rezultata „referenduma” prema ruskom sustavu.

                  21.3.2014.

                  General pukovnik Igor Nikolaevich Turchenyuk
                  (Игорь Николаевич Турченюк)

                  Datum rođenja: 5.12.1959.
                  Kirgistan/Osh

                  Stvarni zapovjednik ruskih postrojbi raspoređenih na terenu na Krimu (koje Rusija i dalje službeno naziva „lokalnim postrojbama za samoobranu”).

                  21.3.2014.

                  Elena Borisovna Mizulina
                  (Елена Борисовна Мизулина)

                  Datum rođenja: 9.12.1954.
                  Buly, Oblast Kostroma

                  Pokretačica i supredlagateljica nedavnih zakonodavnih prijedloga u Rusiji kojima bi se omogućilo regijama u drugim zemljama da se pripoje Rusiji bez prethodnog odobrenja središnjih tijela.

                  21.3.2014.

                  Valeriy Dmitrievich Bolotov
                  (Валерий Дмитриевич Болотов)

                  Datum rođenja: 13.2.1970.
                  Stachanov, Oblast Lugansk, Ukrajinski SSR

                  Jedan od vođa separatističke skupine „Vojska jugoistoka” koja je zauzela zgradu Sigurnosne službe u regiji Lugansk. Prije zauzimanja zgrade on i drugi suučesnici posjedovali su oružje koje je navodno nezakonito dobavljeno iz Rusije i od lokalnih zločinačkih skupina.

                  29.4.2014.

                  Andriy Yevgenevich Purgin
                  (Андрей Евгеньевич Пургин)

                  Datum rođenja: 26.1.1972.

                  Čelnik „Republike Donjetska”, aktivni sudionik i organizator separatističkih djelovanja, koordinator djelovanja „Ruskih turista” u Donjetsku. Suosnivač „Građanske inicijative Donbasa za Euroazijsku uniju”.

                  29.4.2014.

                  Sergey Gennadevich Tsyplakov
                  (Сергей Геннадьевич Цыплаков)

                  Datum rođenja: 1.5.1983.
                  Donetsk, Ukrajinski SSR

                  Jedan od vođa ideološki radikalne organizacije pod nazivom „Narodne paravojne snage Donbasa”. Aktivni sudionik u zauzimanju više državnih zgrada u regiji Donjetsk.

                  29.4.2014.

                  Igor Vsevolodovich Girkin a.k.a. Igor Strelkov
                  (Игорь Всеволодович Гиркин)

                  Datum rođenja: 17.12.1970.
                  Broj putovnice: 4506460961

                  Identificiran kao član osoblja Glavne obavještajne uprave glavnog stožera oružanih snaga Ruske Federacije (GRU). Sudjelovao je u incidentima u Sloviansku. Pomoćnik Sergeya Aksionova za sigurnosna pitanja, samoproglašeni predsjednik vlade Krima.

                  29.4.2014.

                  Viacheslav Ponomariov
                  Vyacheslav Vladimirovich Ponomariov
                  (Вячеслав Владимирович Пономарёв)

                  Datum rođenja: 2.5.1965.
                  Sloviansk

                  Samoproglašeni gradonačelnik grada Slaviansk. Ponomarev je pozvao Vladimira Putina da pošalje ruske snage da zaštite grad te je kasnije od njega zatražio isporuku oružja. Ponomarevi ljudi su uključeni u otmice (uhvatili su ukrajinsku izvjestiteljicu Irmu Krat i Simona Ostrovskog, izvjestitelja za Vice News, oboje su kasnije pušteni; zadržali su vojne promatrače angažirane na temelju Bečkog dokumenta OESS-a).

                  12.5.2014.

                  Igor Mykolaiovych Bezler
                  Igor Nikolaevich Bezler,
                  (Игорь Николаевич Безлер)

                  Datum rođenja: 30.12.1965.
                  Simferopol

                  Jedan od vođa samoproglašene paravojne skupine grada Horlivka. Preuzeo je nadzor nad Sigurnosnom službom ukrajinskog ureda u zgradi regije Donjetsk te je kasnije zauzeo područni ured Ministarstva unutarnjih poslova u gradu Horlivka. Povezan je s Igorom Girkinom pod čijim je zapovjedništvom bio uključen u ubojstvo Volodymyra Rybaka, narodnog zastupnika u Gradskom poglavarstvu, prema SBU-u.

                  12.5.2014.

                  Oleg Tsariov
                  Oleg Anatolevich Tsariov
                  (Олег Анатолійович Царьов)
                  (Олег Анатольевич Царёв)

                  Datum rođenja: 2.6.1970.
                  Dnipropetrovsk

                  Zastupnik u Radi. Javno je pozivao na stvaranje Savezne Republike Nove Rusije, koja bi se sastojala od jugoistočnih regija Ukrajine.

                  12.5.2014.

                  Roman Lyagin
                  (Роман Лягин)

                  Datum rođenja: 30.5.1980.
                  Donetsk

                  Načelnik Središnjeg izbornog povjerenstva „Narodne Republike Donjetsk”. Aktivno je sudjelovao u organiziranju referenduma od 11. svibnja o samoodređenju „Narodne Republike Donjetsk”.

                  12.5.2014.

            Subjekti:

                  Ime

                  Identifikacijski podaci

                  Obrazloženje

                  Datum uvrštenja

                  PJSC Chernomorneftegaz
                  a.k.a Chornomornaftogaz

                  Prospekt Kirova/ per. Sovarkomovskji 52/1 Simferopol, Krim

                  „Parlament Krima” donio je 17. ožujka 2014. rezoluciju o zapljeni imovine poduzeća Chernomorneftegaz u ime „Republike Krima”. Krimske su „vlasti” na taj način poduzeće efektivno konfiscirala.

                  12.5.2014.

                  Feodosia a.k.a Feodossyskoje
                  Predprijatije po obespetscheniju nefteproduktami

                  98107, Krim, Feodosiya, Geologicheskaya str.2
                  Društvo pruža usluge pretovara sirove nafte i naftnih proizvoda.

                  „Parlament Krima” donio je 17. ožujka 2014. rezoluciju o zapljeni imovine poduzeća Feodosia u ime „Republike Krima”. Krimske su „vlasti” na taj način poduzeće efektivno konfiscirala.

                  12.5.2014.


title: Odluka Vijeća (EU) 2015/1570 od 18. rujna 2015. o utvrđivanju stajališta koje treba zauzeti u ime Europske unije u okviru Vijeća za trgovinu uslugama Svjetske trgovinske organizacije o odobrenju povlaštenog tretmana o kojem su članice WTO-a, a koje nisu Unija i njezine države članice, obavijestile u pogledu usluga i pružatelja usluga članica najmanje razvijenih zemalja, pri primjeni mjera koje nisu mjere opisane u članku XVI. GATS-a

text:
               22.9.2015

               HR

               Službeni list Europske unije

               L 245/6

         ODLUKA VIJEĆA (EU) 2015/1570
   od 18. rujna 2015.
   o utvrđivanju stajališta koje treba zauzeti u ime Europske unije u okviru Vijeća za trgovinu uslugama Svjetske trgovinske organizacije o odobrenju povlaštenog tretmana o kojem su članice WTO-a, a koje nisu Unija i njezine države članice, obavijestile u pogledu usluga i pružatelja usluga članica najmanje razvijenih zemalja, pri primjeni mjera koje nisu mjere opisane u članku XVI. GATS-a
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegove članke 91. i 100. te članak 207. stavak 4. prvi podstavak u vezi s člankom 218. stavkom 9.,
   uzimajući u obzir prijedlog Europske komisije,
   budući da:

               (1)

               Člankom IX. Sporazuma iz Marakeša o osnivanju Svjetske trgovinske organizacije („WTO”) utvrđeni su, između ostalog, postupci za oslobađanje od obveza koje su članicama WTO-a nametnute tim Sporazumom ili multilateralnim trgovinskim sporazumima u dodacima 1.A ili 1.B ili 1.C tom Sporazumu i njihovim prilozima.

               (2)

               U 2011. zatraženo je oslobođenje kojim se članicama WTO-a omogućuje dodjela povlaštenog tretmana uslugama i pružateljima usluga članica najmanje razvijenih zemalja („članice NRZ-a”) bez odobravanja jednakog tretman istovjetnim uslugama i pružateljima usluga svih ostalih članica WTO-a, što predstavlja iznimno odstupanje od obveze na temelju članka II. stavka 1. Općeg sporazuma o trgovini uslugama („GATS”). Stajalište Unije u podršku tom oslobođenju doneseno je Odlukom Vijeća 2012/8/EU (1).

               (3)

               Ministarska konferencija WTO-a je 17. prosinca 2011. donijela odluku kojom se članice WTO-a ovlašćuje za dodjelu takvog povlaštenog tretmana uslugama i pružateljima usluga članica NRZ-a za razdoblje od 15 godina. Na temelju te odluke članice WTO-a koje odobravaju povlašteni tretman trebaju Vijeću za trgovinu uslugama („VTS”) dostaviti obavijest, a VTS u skladu sa svojim postupcima treba odobriti povlašteni tretman u odnosu na primjenu mjera koje nisu mjere opisane u članku XVI. GATS-a.

               (4)

               Ministarska konferencija WTO-a je u svojoj odluci od 7. prosinca 2013. ponovno ukazala na zahtjev u vezi s odobrenjem VTS-a s obzirom na primjenu mjera koje nisu mjere opisane u članku XVI. GATS-a.

               (5)

               Odobrenje povlaštenog tretmana o kojem su članice WTO-a, a koje nisu Unija i njezine države članice, obavijestile u pogledu usluga i pružatelja usluga članica NRZ-a u interesu je razvojnih ciljeva Unije i poticajno je za zaključenje dijela pregovora o uslugama povezanog s Razvojnim planom iz Dohe.

               (6)

               Stoga je primjereno utvrditi stajalište koje treba donijeti u ime Unije u okviru VTS-a o odobrenju povlaštenog tretmana o kojem su članice WTO-a, a koje nisu Unija i njezine države članice, obavijestile u pogledu usluga i pružatelja usluga članica NRZ-a, pri primjeni mjera koje nisu mjere opisane u članku XVI. GATS-a,

         DONIJELO JE OVU ODLUKU:
   Članak 1.
   Stajalište Unije u okviru VTS-a jest podržati odobrenje povlaštenog tretmana o kojem su članice WTO-a, a koje nisu Unija i njezine države članice, obavijestile u pogledu usluga i pružatelja usluga članica NRZ-a, pri primjeni mjera koje nisu mjere opisane u članku XVI. GATS-a, u skladu s odlukom Ministarske konferencije WTO-a od 7. prosinca 2013.
   Članak 2.
   Ova Odluka stupa na snagu na dan donošenja.

      Sastavljeno u Bruxellesu 18. rujna 2015.

            Za Vijeće

            Predsjednica

         C. DIESCHBOURG

      (1)  Odluka Vijeća 2012/8/EU od 14. prosinca 2011. o utvrđivanju stajališta koje Europska unija treba zauzeti na ministarskoj konferenciji Svjetske trgovinske organizacije u pogledu zahtjeva za dodjelu oslobođenja radi davanja povlaštenog tretmana uslugama i pružateljima usluga najmanje razvijenih zemalja (SL L 4, 7.1.2012., str. 16.).


title: Odluka Političkog i sigurnosnog odbora (ZVSP) 2015/611 od 15. travnja 2015. o produljenju mandata voditelja misije ZSOP-a Europske unije u Nigeru (EUCAP Sahel Niger) (EUCAP Sahel Niger/1/2015)

text:
               18.4.2015

               HR

               Službeni list Europske unije

               L 101/61

         ODLUKA POLITIČKOG I SIGURNOSNOG ODBORA (ZVSP) 2015/611
   od 15. travnja 2015.
   o produljenju mandata voditelja misije ZSOP-a Europske unije u Nigeru (EUCAP Sahel Niger) (EUCAP Sahel Niger/1/2015)
   POLITIČKI I SIGURNOSNI ODBOR,
   uzimajući u obzir Ugovor o Europskoj uniji, a posebno njegov članak 38. treći stavak,
   uzimajući u obzir Odluku Vijeća 2012/392/ZVSP od 16. srpnja 2012. o misiji ZSOP-a Europske unije u Nigeru (EUCAP Sahel Niger) (1), a posebno njezin članak 9. stavak 1.,
   budući da:

               (1)

               Na temelju članka 9. stavka 1. Odluke 2012/392/ZVSP, Politički i sigurnosni odbor (PSO) ovlašten je, u skladu s člankom 38. Ugovora, donositi odgovarajuće odluke u svrhu obavljanja političkog nadzora i strateškog usmjeravanja misije EUCAP Sahel Niger, uključujući odluku o imenovanju voditelja misije.

               (2)

               PSO je 6. svibnja 2014. donio odluku EUCAP Sahel Niger/2/2014 (2) kojom je g. Filip DE CEUNINCK imenovan voditeljem misije EUCAP Sahel Niger od 6. svibnja 2014. do 15. srpnja 2014.

               (3)

               Vijeće je 22. srpnja 2014. donijelo Odluku 2014/482/ZVSP (3) o produljenju mandata misije EUCAP Sahel Niger od 16. srpnja 2014. do 15. srpnja 2016.

               (4)

               PSO je 24. srpnja 2014. donio odluku EUCAP Sahel Niger/3/2014 (4) kojom je mandat g. Filipa DE CEUNINCKA kao voditelja misije EUCAP Sahel Niger produljen od 16. srpnja 2014. do 15. srpnja 2015.

               (5)

               Visoki predstavnik Unije za vanjske poslove i sigurnosnu politiku predložio je produljenje mandata g. Filipa DE CEUNINCKA kao voditelja misije EUCAP Sahel Niger od 16. srpnja 2015. do 15. srpnja 2016.,

         DONIO JE OVU ODLUKU:
   Članak 1.
   Mandat g. Filipa DE CEUNINCKA kao voditelja misije EUCAP Sahel Niger produljuje se do 15. srpnja 2016.
   Članak 2.
   Ova Odluka stupa na snagu na dan donošenja.

      Sastavljeno u Bruxelles 15. travnja 2015.

            Za Politički i sigurnosni odbor

            Predsjednik

         W. STEVENS

      (1)  SL L 187, 17.7.2012., str. 48.

      (2)  Odluka Političkog i sigurnosnog odbora EUCAP Sahel Niger/2/2014 od 6. svibnja 2014. o imenovanju voditelja misije ZSOP-a Europske unije u Nigeru (EUCAP Sahel Niger) (SL L 136, 9.5.2014., str. 26.).

      (3)  Odluka Vijeća 2014/482/ZVSP od 22. srpnja 2014. o izmjeni Odluke 2012/392/ZVSP o misiji ZSOP-a Europske unije u Nigeru (EUCAP Sahel Niger) (SL L 217, 23.7.2014., str. 31.).

      (4)  Odluka Političkog i sigurnosnog odbora EUCAP Sahel Niger/3/2014 od 24. srpnja 2014. o produljenju mandata voditelja misije ZSOP-a Europske unije u Nigeru (EUCAP Sahel Niger) (SL L 267, 6.9.2014., str. 5.).


2013/556/EU: Odluka Europskog parlamenta od 17. travnja 2013. o razrješnici za izvršenje proračuna Tijela europskih regulatora za elektroničke komunikacije za financijsku godinu 2011.


title: Odluka Europskog parlamenta (EU) 2015/1688 od 29. travnja 2015. o zaključenju poslovnih knjiga Europskog policijskog ureda za financijsku godinu 2013.

text:
               30.9.2015

               HR

               Službeni list Europske unije

               L 255/347

      ODLUKA EUROPSKOG PARLAMENTA (EU) 2015/1688
      od 29. travnja 2015.
      o zaključenju poslovnih knjiga Europskog policijskog ureda za financijsku godinu 2013.
      EUROPSKI PARLAMENT,

                  —

                  uzimajući u obzir konačnu godišnju računovodstvenu dokumentaciju Europskog policijskog ureda za financijsku godinu 2013.,

                  —

                  uzimajući u obzir izvješće Revizorskog suda o godišnjoj računovodstvenoj dokumentaciji Europskog policijskog ureda za financijsku godinu 2013., zajedno s odgovorima Ureda (1),

                  —

                  uzimajući u obzir izjavu o jamstvu (2) u pogledu pouzdanosti računovodstvene dokumentacije te zakonitosti i pravilnosti osnovnih transakcija, koju je podnio Revizorski sud za financijsku godinu 2013., u skladu s člankom 287. Ugovora o funkcioniranju Europske unije,

                  —

                  uzimajući u obzir preporuku Vijeća od 17. veljače 2015. o razrješnici koju Ured treba dobiti za izvršenje proračuna za financijsku godinu 2013. (05304/2015 – C8-0054/2015),

                  —

                  uzimajući u obzir članak 319. Ugovora o funkcioniranju Europske unije,

                  —

                  uzimajući u obzir Uredbu Vijeća (EZ, Euratom) br. 1605/2002 od 25. lipnja 2002. o Financijskoj uredbi koja se primjenjuje na opći proračun Europskih zajednica (3),

                  —

                  uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (4), a posebno njezin članak 208.,

                  —

                  uzimajući u obzir Odluku Vijeća 2009/371/PUP od 6. travnja 2009. o osnivanju Europskog policijskog ureda (Europol) (5), a osobito njezin članak 43.,

                  —

                  uzimajući u obzir Uredbu Komisije (EZ, Euratom) br. 2343/2002 od 19. studenog 2002. o Okvirnoj financijskoj uredbi za tijela iz članka 185. Uredbe Vijeća (EZ, Euratom) br. 1605/2002 o Financijskoj uredbi koja se primjenjuje na opći proračun Europskih zajednica (6),

                  —

                  uzimajući u obzir Delegiranu uredbu Komisije (EU) br. 1271/2013 od 30. rujna 2013. o Okvirnoj financijskoj uredbi za tijela iz članka 208. Uredbe (EU, Euratom) br. 966/2012 Europskog parlamenta i Vijeća (7), a posebno njezin članak 108.,

                  —

                  uzimajući u obzir članak 94. Poslovnika i Prilog V. Poslovniku,

                  —

                  uzimajući u obzir izvješće Odbora za proračunski nadzor i mišljenje Odbora za građanske slobode, pravosuđe i unutarnje poslove (A8-0080/2015),

         1.

            utvrđuje da konačna godišnja računovodstvena dokumentacija Europskog policijskog ureda odgovara obliku u kojemu je sadržana u prilogu izvješću Revizorskog suda;

         2.

            odobrava zaključenje poslovnih knjiga Europskog policijskog ureda za financijsku godinu 2013.;

         3.

            nalaže svojem predsjedniku da ovu Odluku proslijedi direktoru Europskog policijskog ureda, Vijeću, Komisiji i Revizorskom sudu te da je da na objavu u Službenom listu Europske unije (serija L).

               Predsjednik

            Martin SCHULZ

               Glavni tajnik

            Klaus WELLE

         (1)  SL C 442, 10.12.2014., str. 290.

         (2)  Vidjeti bilješku 1.

         (3)  SL L 248, 16.9.2002., str. 1.

         (4)  SL L 298, 26.10.2012., str. 1.

         (5)  SL L 121, 15.5.2009., str. 37.

         (6)  SL L 357, 31.12.2002., str. 72.

         (7)  SL L 328, 7.12.2013., str. 42.


title: 88/355/EEZ: Odluka Vijeća od 7. lipnja 1988. o prihvaćanju Priloga B.2 Međunarodnoj konvenciji o pojednostavnjenju i usklađivanju carinskih postupaka u ime Zajednice

text:
               02/Sv. 005

               HR

               Službeni list Europske unije

               143

         31988D0355

               L 161/3

               SLUŽBENI LIST EUROPSKE UNIJE

               07.06.1988.

      ODLUKA VIJEĆA

   od 7. lipnja 1988.
   o prihvaćanju Priloga B.2 Međunarodnoj konvenciji o pojednostavnjenju i usklađivanju carinskih postupaka u ime Zajednice
   (88/355/EEZ)
   VIJEĆE EUROPSKIH ZAJEDNICA,
   uzimajući u obzir Ugovor o osnivanju Europske ekonomske zajednice, a posebno njegove članke 28., 43. i 235.,
   uzimajući u obzir prijedlog Komisije,
   uzimajući u obzir mišljenje Europskog parlamenta (1),
   budući da je Zajednica Odlukom 75/199/EEZ (2) sklopila Međunarodnu konvenciju o pojednostavnjenju i usklađivanju carinskih postupaka;
   budući da prihvaćanje Priloga Međunarodnoj konvenciji o pojednostavnjenju i usklađivanju carinskih postupaka učinkovito pridonosi pojednostavnjenju i razvoju međunarodne trgovine;
   budući da Zajednica može prihvatiti Prilog B.2 o oslobađanju plaćanja uvoznih carina i poreza u pogledu robe deklarirane za domaću uporabu;
   budući da bi prihvaćanje trebalo biti popraćeno određenim rezervama kako bi se u obzir uzeli posebni zahtjevi carinske unije, kao i trenutačno postignuta faza u usklađivanju carinskog zakonodavstva,
   ODLUČILO JE:
   Članak 1.
   Ovim se, u ime Zajednice, prihvaća Prilog B.2 Međunarodnoj konvenciji o pojednostavnjenju i usklađivanju carinskih postupaka, o oslobađanju plaćanja uvoznih carina i poreza u pogledu robe deklarirane za domaću uporabu, uz rezerve opće prirode i rezerve na normu 3, 21, 28 i 34 te na preporučene prakse 10, 16, 18, 19, 20, 23, 27, 29, 32, 33 i 35.
   Tekst Priloga B.2, zajedno s rezervama, priložen je ovoj Odluci.
   Članak 2.
   Predsjednik Vijeća određuje osobu koja je ovlaštena obavijestiti glavnog tajnika Vijeća za carinsku suradnju o prihvaćanju, od strane Zajednice, Priloga navedenog u članku 1., podložno rezervama iz istog članka.

      Sastavljeno u Luxembourgu 7. lipnja 1988.

            Za Vijeće

            Predsjednik

         M. BANGEMANN

      (1)  SL C 167, 27.8.1968.

      (2)  SL L 100, 21.4.1975., str. 1.
   PRILOG B.2
   O OSLOBOĐENJU PLAĆANJA UVOZNIH CARINA I POREZA U VEZI S ROBOM DEKLARIRANOM ZA DOMAĆU UPORABU

      UVOD

   Većina država iskusi potrebu za oslobođenjem plaćanja uvoznih carina i poreza određene robe koja je carinjena za domaću uporabu, bez obzira na njezino uobičajeno razvrstavanje u carinsku tarifu ili uobičajenu odgovornost, pod uvjetom da je uvezena u posebnim okolnostima te u određene svrhe. To se oslobođenje može predvidjeti carinskom tarifom ili se može utvrditi zasebnim zakonodavstvom ili propisom.
   Oslobođenje se može odobriti na filantropskoj ili humanitarnoj osnovi ili se može temeljiti na razmatranju pravičnosti. Može biti namijenjeno poticanju razvoja obrazovanja, znanosti i kulture, ili promicanju skladnih međunarodnih odnosa, ili se jednostavno može uvesti radi upravne praktičnosti, kako bi se izbjegli troškovi koji bi bili nerazmjerni prikupljenim iznosima. Povremeno se prilikom odobravanja oslobođenja u obzir također mogu uzeti gospodarska razmatranja.
   Naprijed navedeno oslobođenje je izravno ako je roba uzeta u domaću uporabu te ako nije stavljena pod carinski postupak koji omogućuje samo uvjetovano oslobođenje plaćanja uvoznih carina i poreza.
   Međutim, iako je oslobođenje izravno, obično postoje određeni uvjeti koji se moraju ispuniti, dok ta pogodnost može, barem na neko vrijeme, podlijegati ograničenjima: uporaba u odobrene svrhe, zabrana prodaje itd.
   Oslobođenje se može primjenjivati na uvozne carine i uvozne poreze ili, u određenim slučajevima, samo na uvozne carine.
   Ovaj Prilog ne sadrži iscrpni popis različitih oslobođenja koje su odobrile sve države. Ne obuhvaća, između ostalog, robu koja je ponovno uvezena u istom stanju, robu konzumiranu na brodu, u zrakoplovu te u međunarodnim vlakovima ili robu sadržanu u prtljazi putnika. Također ne obuhvaća carinske povlastice, bez obzira jesu li odobrene jednostrano, odnosno dvostranim ili višestranim sporazumima.

      DEFINICIJE

   U smislu ovog Priloga:

               (a)

               pojam „oslobođenje od plaćanja uvoznih carina i poreza” znači carinjenje robe za domaću uporabu oslobođenu uvoznih carina i poreza, bez obzira na njezino uobičajeno razvrstavanje u carinsku tarifu ili uobičajenu odgovornost, pod uvjetom da je uvezena u posebnim okolnostima i u određene svrhe;

               (b)

               pojam „carinjenje za domaću uporabu” znači carinski postupak koji omogućava da uvezena roba trajno ostane u carinskom području. Taj se postupak odnosi na plaćanje svih naplativih uvoznih carina i poreza te na ostvarenje svih potrebnih carinskih formalnosti;

               (c)

               pojam „uvozne carine i porezi” znači carine i sve druge carine, porezi, pristojbe ili nameti koji se ubiru na ili u vezi s uvozom robe, ne uključujući pristojbe i namete koji su ograničeni na iznos koji je približan troškovima usluga;

               (d)

               pojam „carine” znači carine propisane carinskom tarifom, kojoj roba podliježe prilikom ulaska u carinsko područje;

               (e)

               pojam „osiguranje” znači ono što, prema diskreciji carine jamči da će obveza prema njoj biti ispunjena;

               (f)

               pojam „osoba” znači fizička i pravna osoba, osim ako kontekst ne zahtijeva drugačije.

      NAČELA

               1.

               Norma

         Oslobođenje od plaćanja uvoznih carina i poreza s obzirom na robu deklariranu za domaću uporabu uređuje se odredbama ovog Priloga.

               2.

               Norma

         Nacionalno zakonodavstvo određuje okolnosti i navodi slučajeve u kojima se odobrava oslobođenje od plaćanja uvoznih carina i poreza te također utvrđuje zahtjeve kojima se mora udovoljiti kako bi se steklo pravo na oslobođenje.

               3.

               Norma

         Oslobođenje od plaćanja uvoznih carina i poreza nije dopušteno samo za robu koja se uvozi izravno iz inozemstva, već također za robu koja je stavljena pod neki drugi carinski postupak.

               4.

               Preporučena praksa

         Osim ako međunarodni instrument osigurava uzajamnost, oslobođenje od plaćanja uvoznih carina i poreza također bi trebalo biti odobreno bez obzira na državu podrijetla robe ili državu iz koje je roba stigla.

      FORMALNOSTI

   (a)   Prioritetna ovlast

               5.

               Norma

         Nacionalno zakonodavstvo određuje slučajeve u kojima je potrebno prethodno odobrenje za oslobođenje od plaćanja uvoznih carina i poreza te određuje tijela koja su ovlaštena da odobre takvo odobrenje.

               6.

               Preporučena praksa

         Slučajevi u kojima je prethodno odobrenje potrebno za oslobođenje od plaćanja uvoznih carina i poreza trebali bi biti što je moguće rjeđi.
   (b)   Deklaracija

               7.

               Norma

         Nacionalno zakonodavstvo određuje uvjete pod kojima se roba koja ispunjava uvjete za oslobođenje od plaćanja uvoznih carina i poreza predočava u nadležnim carinarnicama te pod kojima se podnosi deklaracija robe.

               8.

               Preporučena praksa

         Ako je deklaracija robe potrebna, obrazac koji se koristi trebao bi se u pravilu upotrebljavati za deklaraciju robe za domaću uporabu.
   (c)   Osiguranje

               9.

               Norma

         Obrazac u kojem se osiguranje, ako postoji, treba položiti radi oslobođenja plaćanja uvoznih carina i poreza, navodi se u nacionalnom zakonodavstvu ili ga carinska tijela utvrđuju u skladu s nacionalnim zakonodavstvom.

               10.

               Preporučena praksa

         Ako je osiguranje potrebno kako bi se osiguralo poštivanje svih uvjeta utvrđenih u vezi s uvoznim carinama i porezima, carinska tijela bi se trebala zadovoljiti samo s pisanim obećanjem.

               11.

               Preporučena praksa

         Kada je, u posebnim slučajevima, osiguranje zatraženo u obliku depozita ili se mora osigurati jamstvo, iznos bi trebao biti što je moguće manji i ne bi trebao premašivati iznos uvoznih carina i poreza koji bi bili uključeni u slučaju da oslobođenje nije odobreno.

               12.

               Norma

         Ako je položeno osiguranje, isto se vraća što je prije moguće, nakon što su se carinska tijela uvjerila da su uvjeti pod kojima je odobreno oslobođenje od plaćanja uvoznih carina i poreza uredno ispunjeni tijekom bilo kojeg određenog razdoblja.

      PODRUČJE PRIMJENE

      Slučajevi obuhvaćeni međunarodnim instrumentima

               13.

               Preporučena praksa
               Oslobođenje od plaćanja uvoznih carina i poreza ili samo carina, prema potrebi, trebalo bi se odobriti za robu navedenu u sljedećim međunarodnim instrumentima te pod uvjetima navedenim u njima:

                           (a)

                           roba navedena u prilozima Sporazumu Unesco-a o uvozu predmeta prosvjetnog, znanstvenog i kulturnog karaktera (New York, 22. studenoga 1950.) i njegovog Protokola (Nairobi, 26. studenoga 1976.) te u Sporazumu Unesco-a za olakšanje međunarodnog prometa vizualnog i auditivnog materijala, prosvjetnog, znanstvenog i kulturnog karaktera (Beirut, 1948.);

                           (b)

                           oprema ili materijali navedeni u preporučenim praksama 4.39. i 4.41. Priloga 9. (sedmo izdanje) Konvencije o međunarodnom civilnom zrakoplovstvu (Chicago, 7. prosinca 1944.);

                           (c)

                           trgovački uzorci neznatne vrijednosti i reklamni materijal naveden u Međunarodnoj konvenciji za olakšanje uvoza trgovačkih uzoraka i reklamnog materijala (Ženeva, 7. studenoga 1952.);

                           (d)

                           turistički reklamni dokumenti i materijali navedeni u Dodatnom protokolu Konvencije o carinskim pogodnostima pri kružnim putovanjima koja se odnosi na uvoz turističkih reklamnih dokumenata i materijala (New York, 4. lipnja 1954.);

                           (e)

                           proizvodi navedeni u člancima 6. i 7. Carinske konvencije o pogodnostima pri uvozu robe za izlaganje ili korištenje na izložbama, sajmovima, sastancima i sličnim prigodama (Bruxelles, 8. lipnja 1961.); i

                           (f)

                           roba uvezena pod diplomatskim ili konzularnim privilegijima, kako je navedeno u Bečkim konvencijama o diplomatskim odnosima (18. travnja 1961.) i konzularnim odnosima (24. travnja 1963.).

         Ugovorne stranke pozvane su razmotriti mogućnost pristupanja gore navedenim međunarodnim instrumentima.

      Uzorci bez komercijalne vrijednosti

               14.

               Norma

         Oslobođenje od plaćanja uvoznih carina i poreza te od gospodarskih zabrana ili ograničenja odobrava se na uzorke bez komercijalne vrijednosti (uzorci neznatne vrijednosti u smislu Međunarodne konvencije za olakšanje uvoza trgovačkih uzoraka i reklamnog materijala (Ženeva, 7. studenoga 1952.).

               15.

               Preporučena praksa
               Uzorcima bez komercijalne vrijednosti trebalo bi se smatrati sljedeće:

                           (a)

                           sirovine i proizvodi koji su takvih dimenzija da se mogu upotrijebiti samo u demonstracijske svrhe;

                           (b)

                           proizvodi od neplemenitih materijala pričvršćeni na kartice ili namješteni kao uzorci na način koji je uobičajen u trgovini, pod uvjetom da ne postoji više primjeraka koji su iste veličine ili vrste;

                           (c)

                           sirovine i proizvodi te artikli koji su napravljeni od takvih materijala i proizvoda, učinjeni neupotrebljivima, osim za demonstracijske svrhe, prorezivanjem, perforiranjem, neizbrisivim označivanjem ili nekom drugom učinkovitom metodom;

                           (d)

                           proizvodi koji ne mogu biti zapakirani kao uzorci bez komercijalne vrijednosti u skladu sa stavcima (a) do (c) te koji se sastoje od:

                                       i.

                                       nepotrošne robe pojedinačne vrijednosti koja ne premašuje 5 USD, pod uvjetom da ne postoji više primjeraka iste vrste ili kvalitete;

                                       ii.

                                       potrošne robe pojedinačne vrijednosti koja ne premašuje 5 USD, čak i ako se u potpunosti ili djelomično sastoji od uzoraka iste vrste ili kvalitete, pod uvjetom da količina i način na koji je zapakirana sprečava da se upotrebljava na bilo koji drugi način osim kao uzorci.

      Ljekovite supstance ljudskog podrijetla, reagensi za otkrivanje krvnih grupa i tipova tkiva

               16.

               Preporučena praksa
               Oslobođenje od plaćanja uvoznih carina i poreza te od gospodarskih zabrana i ograničenja trebalo bi se odobriti za sljedeće supstance, ako su poslane institucijama ili laboratorijima koje su odobrile nadležne vlasti:

                           (a)

                           ljekovite supstance ljudskog podrijetla; ljudska krv i njezine prerađevine (cijela krv-izravno iz tijela kod transfuzije, osušena plazma, albumin, gamaglobulin, fibrinogen); tjelesni organi;

                           (b)

                           reagensi za otkrivanje krvnih grupa koji su ljudskog, životinjskog, biljnog ili drugog podrijetla; i

                           (c)

                           reagensi za otkrivanje tipova tkiva koji su ljudskog, životinjskog, biljnog ili drugog podrijetla.

      Prenosivi predmeti uvezeni prilikom promjene boravišta

               17.

               Norma

         Oslobođenje od plaćanja uvoznih carina i poreza te od gospodarskih zabrana i ograničenja odobrava se na prenosive predmete koji pripadaju fizičkoj osobi ili članovima njezine obitelji, a koji su uvezeni prilikom promjene njihovog boravišta u zemlju uvoza.

               18.

               Preporučena praksa
               U smislu norme 17. smatra se da izraz „prenosivi predmeti” posebno uključuje:

                           (a)

                           namještaj i potrepštine;

                           (b)

                           kućanske aparate i audiovizualnu opremu;

                           (c)

                           osobne stvari;

                           (d)

                           prijevozna sredstva za osobnu uporabu, npr. motorna vozila i njihove prikolice, bicikle, motocikle, kamp kućice, izletničke brodove i lagane zrakoplove;

                           (e)

                           kućanske zalihe koje se u pravilu čuvaju u skladištu;

                           (f)

                           kolekcionarske predmete;

                           (g)

                           obiteljske ljubimce i jahaće konje; i

                           (h)

                           opreme potrebne za zvanje, trgovinu ili zanimanje osoba koje mijenjaju svoje boravište, a koja ne uključuje industrijske, trgovinske ili poljoprivredne biljke ili opremu.

                  Napomena

               U nekim je državama oslobođenje od plaćanja carina te od gospodarskih zabrana i ograničenja odobreno na industrijske, trgovinske ili poljoprivredne biljke ili opremu koju fizička osoba uvozi u vezi s premještajem svog poduzeća u zemlju uvoza.

               19.

               Preporučena praksa
               Oslobođenje propisano normom 17. ne bi trebalo podlijegati uvjetima koji ograničavaju više od sljedećeg:

                           (a)

                           da su predmeti prikladni, u vrsti, broju i vrijednosti, okolnostima slučaja;

                           (b)

                           da je, ako se osoba vraća u državu uvoza, postojalo prikladno razdoblje boravka u inozemstvu. Navedeno razdoblje ne bi trebalo biti određeno na duže od jedne godine;

                           (c)

                           da su osim kućanskih zaliha prenosivi predmeti tijekom razumnog razdoblja u vlasništvu ili posjedu uvoznika ili članova njegove obitelji ili da su korišteni u inozemstvu. Navedeno razdoblje ne bi trebalo biti određeno na duže od šest mjeseci osim u slučaju predmeta koji podliježu velikim iznosima uvoznih carina i poreza, kada ne bi trebali biti duži od jedne godine;

                           (d)

                           da, osim kućanskih zaliha, prenosivi predmeti kojima je odobreno oslobođenje ostanu još neko razumno razdoblje nakon uvoza u vlasništvu ili posjedu uvoznika ili članova njegove obitelji ili da bude korištena od strane istih. Navedeno razdoblje ne bi trebalo biti određeno na duže od šest mjeseci osim u slučaju predmeta koji podliježu velikim iznosima uvoznih carina i poreza, kada ne bi trebali biti duži od jedne godine;

                           (e)

                           da se prenosivi predmeti uvezu unutar prikladnog razdoblja, počevši od dana kada je uvoznik uspostavio boravište u državi uvoza. Navedeno razdoblje ne bi trebalo biti kraće od šest mjeseci;

                           (f)

                           da alkoholna pića i duhanski proizvodi ne premašuju količine propisane nacionalnim zakonodavstvom;

                           (g)

                           da uvoznik podnese popis svih predmeta koje uvozi.

      Namještaj i kućanski predmeti potrebni za opremanje drugog prebivališta

               20.

               Preporučena praksa

         Oslobođenje od plaćanja uvoznih carina i poreza te od gospodarskih ograničenja i zabrana trebalo bi se odobriti na namještaj i kućanske predmete koje uvozi, u svrhu opremanja drugog boravišta, ona osoba čije je uobičajeno boravište u drugoj državi, pod uvjetima propisanima nacionalnim zakonodavstvom.

                  Napomena

               Oslobođenje u pravilu podliježe sljedećim uvjetima:

                           (a)

                           namještaj i kućanski predmeti moraju:

                                       1.

                                       prethodno razumno razdoblje biti upotrebljavani od strane dotične osobe;

                                       2.

                                       biti uvezeni radi opremanja drugog boravišta te biti u osobnoj uporabi privatne osobe i članova njezine obitelji koji s njom žive tijekom boravka u drugom boravištu;

                                       3.

                                       biti prikladni, s obzirom na tip i količinu, za uobičajeno opremanje tog drugog boravišta;

                                       4.

                                       razumno razdoblje biti zadržani u posjedu dotične osobe;

                           (b)

                           oslobođenje se može odobriti u samo jednom navratu te za samo jedno drugo boravište;

                           (c)

                           drugo boravište mora biti u vlasništvu dotične osobe ili ga ista osoba mora iznajmljivati tijekom razumnog razdoblja.

      Oprema nevjeste i vjenčani pokloni

               21.

               Norma

         Oslobođenje od plaćanja uvoznih carina i poreza te od gospodarskih zabrana i ograničenja odobrava se u vezi s opremom nevjeste i vjenčanim poklonima za osobu koja ima boravište u inozemstvu, a koja mijenja boravište u državu uvoza nakon ili radi vjenčanja s osobom koja već boravi u toj zemlji.

               22.

               Norma
               Oprema nevjeste i vjenčani pokloni uključuju:

                           (a)

                           kućansko rublje i odjeću, bez obzira je li novo, za osobnu uporabu od strane dotične osobe ili za uporabu u njezinom kućanstvu;

                           (b)

                           sve predmete koji se obično daju prigodom vjenčanja.

               23.

               Preporučena praksa
               Oslobođenje propisano normom 21. ne bi trebalo biti podložno uvjetima koji ograničavaju više od sljedećeg:

                           (a)

                           da je dotična osoba odgovarajuće vrijeme živjela u inozemstvu. Navedeno razdoblje ne bi trebalo biti određeno na duže od jedne godine;

                           (b)

                           da je roba najranije uvezena tri mjeseca prije planiranog datuma vjenčanja i ne kasnije od šest mjeseci nakon vjenčanja;

                           (c)

                           da roba uvezena kao oprema nevjeste i vjenčani pokloni još neko razumno razdoblje nakon uvoza ostanu u vlasništvu ili posjedu osobe kojoj je odobreno oslobođenje. U pravilu, navedeno razdoblje ne bi trebalo biti određeno na duže od jedne godine;

                           (d)

                           da je roba namijenjena za osobnu uporabu bračnog para;

                           (e)

                           da sva alkoholna pića i duhanski proizvodi ne premašuju količine utvrđene nacionalnim zakonodavstvom;

                           (f)

                           da je podnesen popis sve robe koja se uvozi, zajedno sa svim dokaznim ispravama koje zahtijevaju carinska tijela.

      Osobne stvari i artikli obrazovnog karaktera za osobe koje pohađaju obrazovne ustanove

               24.

               Norma

         Oslobođenje od plaćanja uvoznih carina i poreza te od gospodarskih zabrana i ograničenja odobrava se u vezi s osobnim stvarima i artiklima obrazovnog karaktera koje upotrebljavaju osobe koje u pravilu imaju boravište u inozemstvu, a koje su uredno upisane kao redovni učenici ili studenti u obrazovnoj ustanovi u državi uvoza.

               25.

               Preporučena praksa
               Oslobođenje propisano normom 24. ne bi trebalo biti podložno uvjetima koji ograničavaju više od sljedećeg:

                           (a)

                           da je roba za osobnu uporabu dotične osobe;

                           (b)

                           da je podnesen popis sve robe koja se uvozi, zajedno sa svim dokaznim ispravama koje zahtijevaju carinska tijela.

      Predmeti stečeni naslijeđem

               26.

               Norma

         Oslobođenje od plaćanja uvoznih carina i poreza te od gospodarskih zabrana i ograničenja odobrava se u vezi s predmetima koje je naslijedila osoba koja je, u vrijeme smrti preminulog, imala glavno boravište u državi uvoza pod uvjetom da su takvi predmeti bili za osobnu uporabu preminulog.

               27.

               Preporučena praksa
               Oslobođenje propisano normom 26. ne bi trebalo biti podložno uvjetima koji ograničavaju više od sljedećeg:

                           (a)

                           da je preminuli u trenutku smrti imao boravište u inozemstvu;

                           (b)

                           da su predmeti uvezeni unutar jedne godine od datuma kada je osoba na koju se navedeno odnosi stekla pravo da ih ustupi;

                           (c)

                           da, osim u slučaju kućanskih zaliha, osoba kojoj je odobreno oslobođenje, razumno razdoblje nakon uvoza zadrži naslijeđenu robu u vlasništvu ili posjedu. U pravilu, navedeno razdoblje ne bi trebalo biti određeno na duže od jedne godine;

                           (d)

                           da sva alkoholna pića i duhanski proizvodi ne premašuju količine propisane nacionalnim zakonodavstvom;

                           (e)

                           da je podnesen popis sve robe koja se uvozi, zajedno sa svim dokaznim ispravama koje zahtijevaju carinska tijela.

      Osobni pokloni

               28.

               Norma

         Oslobođenje od plaćanja uvoznih carina i poreza te od gospodarskih zabrana i ograničenja odobrava se na osobne poklone (osim alkohola, alkoholnih pića i duhanskih proizvoda) čija ukupna vrijednost, utvrđena na temelju maloprodajnih cijena u državi otpreme, ne premašuje 25 USD. Ako je jedan pošiljatelj istodobno poslao nekoliko pošiljki istom adresatu, smatra se da je ukupna vrijednost zapravo ukupna vrijednost svih pošiljki.

                  Napomena

               U pravilu se osobnim poklonom smatra onaj poklon koji:

                           (a)

                           je poslan privatnoj osobi u ime druge privatne osobe koja ima boravište u inozemstvu;

                           (b)

                           je povremen; i

                           (c)

                           sastoji se od robe za osobnu uporabu od strane adresata ili njegove obitelji te ako je zbog prirode i količine robe očito da pošiljka nije komercijalne prirode.

      Roba poslana dobrotvornim i filantropskim organizacijama

               29.

               Preporučena praksa

         Oslobođenje od plaćanja uvoznih carina i poreza te od gospodarskih zabrana i ograničenja trebalo bi se odobriti na osnovne potrepštine (kao primjerice prehrambeni proizvodi, lijekovi, odjeća i pokrivači) koji su ovlaštenim organizacijama poslani kao pokloni za potrebe besplatne distribucije siromašnim osobama od strane organizacije ili pod njezinim nadzorom.

      Nagrade

               30.

               Preporučena praksa
               Oslobođenje od plaćanja uvoznih carina i poreza te od gospodarskih zabrana i ograničenja trebalo bi se odobriti u vezi s:

                           (a)

                           odličjima koje su strane vlade formalno dale osobama koje imaju boravište u državi uvoza;

                           (b)

                           umjetničkim predmetima, trofejima, medaljama i sličnim predmetima koji su formalno dani u inozemstvu, bilo kao dobici u natjecanjima ili kao nagrade za smiona ili samopožrtvovna djela, osobama koje imaju boravište u državi uvoza, ili u vezi s onim predmetima koje su donirale vlasti ili neprofitne organizacije u inozemstvu, s ciljem uručenja u iste svrhe u državi uvoza, osobama koje imaju boravište u toj državi, uz predočenje svih dokaznih isprava koje su propisala carinska tijela.

      Materijali za izgradnju, održavanje ili ukrašavanje vojnih groblja; ljesova, pogrebnih urni i ornamentalnih pogrebnih predmeta

               31.

               Preporučena praksa
               Oslobođenje od plaćanja uvoznih carina i poreza te od gospodarskih zabrana i ograničenja trebalo bi se odobriti u vezi s:

                           (a)

                           robom koju su uvezle organizacije ovlaštene od strane nadležnih tijela države uvoza te koje su prikladne za izgradnju, održavanje ili ukrašavanje vojnih groblja;

                           (b)

                           ljesovima koji sadržavaju tijela, urnama koje sadržavaju pepeo preminulih osoba, te cvijećem, vijencima i drugim ornamentalnim popratnim predmetima;

                           (c)

                           cvijećem, vijencima i drugim ornamentalnim predmetima koje su donijele osobe koje prisustvuju sprovodu ili ožalošćene osobe koje dolaze ukrasiti grobove u državi uvoza.

      Dokumenti i raznovrsni predmeti bez trgovinske vrijednosti

               32.

               Preporučena praksa
               Oslobođenje od plaćanja uvoznih carina i poreza te od gospodarskih zabrana i ograničenja trebalo bi se odobriti u vezi s pošiljkama koje sadrže sljedeće predmete, kada je zbog njihove količine ili prirode jasno da nemaju trgovinsku vrijednost:

                           (a)

                           publikacije stranih vlada te publikacije službenih međunarodnih organizacija;

                           (b)

                           tiskani obrasci koje su izdale strane vlade;

                           (c)

                           glasački listići za strane državljane;

                           (d)

                           dokumenti koji su besplatno poslani javnim službama države uvoza;

                           (e)

                           predmeti koji su podneseni kao dokazi, ili u slične svrhe, sudovima ili drugim službenim agencijama države uvoza;

                           (f)

                           tiskana cirkularna pisma u vezi s potpisima naslovljena na javne službe ili banke u državi uvoza;

                           (g)

                           vrijednosni papiri u stranim valutama, čekovne knjižice i putnički čekovi banaka koje su uspostavljene u inozemstvu;

                           (h)

                           izvještaji, izjave i bilješke koje su sastavile tvrtke uspostavljene u inozemstvu;

                           (ij)

                           snimljeni mediji, kao primjerice bušene kartice, zvučni snimci, magnetske trake, mikrofiševi, mikrofilmovi i magnetske pločice, za potrebe međunarodne razmjene podataka;

                           (k)

                           publikacije gospodarskih komora države uvoza u inozemstvu;

                           (l)

                           planovi, tehnički nacrti, skicirani nacrti, specifikacije i drugi dokumenti koji se uvoze isključivo s ciljem naručivanja u inozemstvu ili sudjelovanja u tržišnim natjecanjima ili javnim natječajima u državi uvoza;

                           (m)

                           dokumenti koji se odnose na žigove, patente, industrijske dizajne ili prijave patenata podnesenih agencijama u državi uvoza, a koje se bave zaštitom autorskih prava ili zaštitom industrijskog ili trgovačkog vlasništva;

                           (n)

                           tiskani obrasci i vozne karte koje su prijevozna i putnička poduzeća smještena u inozemstvu poslala svojim uredima i agencijama u državi uvoza;

                           (o)

                           tiskani obrasci i vozne karte, teretnice, putni listovi i druge komercijalne isprave koje su obrađene;

                           (p)

                           novinske fotografije i šablone za novinske fotografije poslane novinskim agencijama ili izdavačima novina ili časopisa.

      Vjerski predmeti

               33.

               Preporučena praksa

         Oslobođenje od plaćanja uvoznih carina i poreza te od gospodarskih zabrana i ograničenja trebalo bi se odobriti u vezi s predmetima koji se koriste za bogoslužje, podložno usklađenosti s uvjetima utvrđenima nacionalnim zakonodavstvom.

      Proizvodi uvezeni radi testiranja

               34.

               Norma
               Oslobođenje od plaćanja uvoznih carina i poreza te od gospodarskih zabrana i ograničenja trebalo bi se odobriti u vezi s proizvodima koji su uvezeni radi testiranja, pod uvjetom da uvezene količine ne premašuju one koje su strogo potrebne za testiranje te pod uvjetom da:

                           (a)

                           se radi o proizvodima koji će se u potpunosti potrošiti tijekom testiranja;

                           (b)

                           ako nisu potrošeni, da se ponovno izvezu, unište ili se pod službenim nadzorom učine komercijalno bezvrijednima, bez troškova za državu.

      Proizvodi i materijali za zaštitu robe tijekom prijevoza

               35.

               Preporučena praksa

         Oslobođenje od plaćanja uvoznih carina i poreza te gospodarskih zabrana i ograničenja trebalo bi se odobriti u vezi s materijalima za pakiranje (slama, papir, staklena vuna, piljevina itd.) i različitim proizvodima, kao primjerice užad, papir i karton koji su upotrijebljeni za slaganje i zaštitu robe tijekom prijevoza.

      Stočna hrana i druga hrana za životinje tijekom njihovog prijevoza

               36.

               Preporučena praksa

         Oslobođenje od plaćanja uvoznih carina i poreza te od gospodarskih zabrana i ograničenja trebalo bi se odobriti u vezi sa stočnom hranom i drugom životinjskom hranom koja prati uvezene životinje te koja je namijenjena za uporabu tijekom prijevoza.

      INFORMACIJE O OSLOBOĐENJU

               37.

               Norma

         Carinska tijela osiguravaju da sve odgovarajuće informacije u vezi s oslobođenjem plaćanja uvoznih carina i poreza budu lako dostupne svakoj zainteresiranoj osobi.
   Komentari i rezerve koje Zajednica stavlja na Prilog B.2 Međunarodnoj konvenciji o pojednostavnjenju i usklađivanju carinskih postupaka
   1.   Opća rezerva (opća napomena)

      „Zakonodavstvo Zajednice općenito obuhvaća odredbe ovog Priloga. Međutim, države članice obvezne su, u slučaju potrebe, staviti svoje rezerve, u onoj mjeri u kojoj im zakonodavstvo Zajednice ostavlja mogućnost da, u određenim slučajevima, zadrže svoje nacionalne odredbe.”

   2.   Norma 3

      „Pravo Zajednice predviđa mogućnost izuzeća od oslobođenja za onu robu koja je deklarirana za slobodan promet nakon što je stavljena pod drugi carinski postupak. To se izuzeće primjenjuje samo na stupanje u slobodan promet pošiljaka neznatne vrijednosti.”

   3.   Preporučena praksa 10

      „U određenim slučajevima može se odobriti oslobođenje ako se dotična osoba obveže da će poštivati određene uvjete (na primjer da se doista smjesti unutar Zajednice ili da uz zahtjev za oslobođenje također predoči dokaznu ispravu). Navedeno obvezivanje popraćeno je osiguranjem, čiji oblik i iznos određuju nadležna tijela.”

   4.   Preporučena praksa 16

      „Uvoz tvari koji se smatra trgovinskim poslom izuzet je iz oslobođenja.”

   5.   Preporučena praksa 18

   „Zakonodavstvo Zajednice isključuje sljedeće proizvode iz oslobođenja:

               (a)

               alkoholne proizvode;

               (b)

               duhan ili duhanske proizvode;

               (c)

               gospodarska prijevozna sredstva;

               (d)

               proizvode za uporabu prilikom bavljenja trgovinom ili profesijom, osim prenosivih instrumenata primijenjene ili slobodne umjetnosti.”

         6.   Preporučena praksa 19

      „Razdoblje tijekom kojeg je ovlaštenik obvezan odnosne predmete zadržati u vlasništvu ili posjedu utvrđeno je na dvanaest mjeseci.”

   7.   Preporučena praksa 20

      „Zakonodavstvo Zajednice ne predviđa izuzeće od poreza na dodanu vrijednost za robu koja se uvozi radi opremanja drugog boravišta, a koja je uvezena iz država izvan Europske zajednice.”

   8.   Norma 21

      „Izuzeće od poreza na dodanu vrijednost primjenjuje se na poklone čija jedinična vrijednost ne prelazi 200 ECU.
      Države članice, međutim, mogu odobriti izuzeće za iznos koji premašuje 200 ECU, pod uvjetom da vrijednost svakog izuzetog poklona ne premašuje 1 000 ECU. Oslobođenje plaćanja uvoznih carina i poreza primjenjuje se na poklone ako vrijednost svakog poklona ne premašuje 1 000 ECU.”

   (Također vidjeti rezervu na preporučenu praksu 23)
   9.   Preporučena praksa 23

   „Zakonodavstvo Zajednice ne predviđa oslobođenje za alkoholne proizvode, duhan ili duhanske proizvode.
   Osim u posebnim okolnostima, oslobođenje se odobrava samo za robu koja je uvezena za potrebe slobodnog prometa:

               —

               ne ranije od dva mjeseca prije utvrđenog datuma vjenčanja (u tom je slučaju oslobođenje podložno polaganju prikladnog osiguranja, u obliku i iznosu koji utvrđuju nadležne vlasti), i

               —

               ne kasnije od četiri mjeseca nakon datuma vjenčanja.”

         10.   Preporučena praksa 27

   „Zakonodavstvo Zajednice isključuje sljedeće proizvode iz oslobođenja:

               (a)

               alkoholne proizvode;

               (b)

               duhan i duhanske proizvode;

               (c)

               gospodarska prijevozna sredstva;

               (d)

               proizvode za uporabu prilikom bavljenja trgovinom ili profesijom, osim prenosivih instrumenata primijenjene ili slobodne umjetnosti, a koji su bili potrebni prilikom bavljenja trgovinom ili profesijom preminule osobe;

               (e)

               zalihe sirovina te gotovih proizvoda i poluproizvoda;

               (f)

               stoku i zalihe poljoprivrednih proizvoda koje premašuju količine koje odgovaraju uobičajenim potrebama obitelji.”

         11.   Norma 28

      „Zakonodavstvo Zajednice predviđa oslobođenje za robu čija ukupna vrijednost ne premašuje 45 ECU, sastavljenu od malih pošiljaka nekomercijalne prirode koje je privatna osoba besplatno poslala drugoj privatnoj osobi koja živi u carinskom području Zajednice.
      Osim količinskih ograničenja primjenjivih na duhan, alkohol i alkoholna pića, zakonodavstvo Zajednice predviđa sljedeće maksimalne porezne olakšice za uvoz kave, čaja, parfema i toaletne vode:

                  a)

                  kava:

                  500 grama

                  ili ekstrakt i esencija kave:

                  200 grama

                  b)

                  čaj:

                  100 grama

                  ili ekstrakt i esencija čaja:

                  40 grama

                  c)

                  parfemi:

                  50 grama

                  ili toaletne vode:

                  0.25 litara”

   12.   Preporučena praksa 29

   „Roba navedena u preporučenoj praksi prima se oslobođena od plaćanja uvoznih carina ako to ne dovodi do zlouporabe ili velikog narušavanja tržišnog natjecanja.
   Zakonodavstvo Zajednice predviđa da se sljedeći proizvodi izuzmu od oslobođenja plaćanja uvoznih carina i poreza prilikom uvoza:

               (a)

               alkoholni proizvodi;

               (b)

               duhan ili duhanski proizvodi;

               (c)

               čaj ili kava;

               (d)

               motorna vozila osim vozila hitne pomoći.”

         13.   Preporučena praksa 32

      „Za aktivnosti obuhvaćene točkama (a) i (b), zakonodavstvo Zajednice predviđa primjenu oslobođenja na dokumente besplatno naslovljene ili distribuirane.
      Zakonodavstvo Zajednice ne predviđa aktivnosti planirane točkama (g) i (k) ove preporučene prakse.
      Uvoz obuhvaćen točkom (ij) dopušten je sukladno zakonodavstvu Zajednice ako bescarinski uvoz ne dovodi do zlouporabe ili velikog narušavanja tržišnog natjecanja te ako je roba upotrijebljena za prijenos podataka besplatno poslanih adresatu.”

   14.   Preporučena praksa 33

      „Zakonodavstvo Zajednice ne predviđa oslobođenje obuhvaćeno ovom preporučenom praksom.”

   15.   Norma 34

      „Roba obuhvaćena ovom normom ima pravo na oslobođenje ako pregled, analize ili testovi na koje se navedeno odnosi u sebi ne tvore aktivnosti unapređenja prodaje.”

   16.   Preporučena praksa 35

      „Zakonodavstvo Zajednice predviđa oslobođenje planirano ovom preporučenom praksom ako su dotični materijali u pravilu ponovno uporabljivi te pod uvjetom da je njihova vrijednost uključena u oporezivi iznos prevezene robe.”


title: Odluka Vijeća 2013/391/ZVSP od 22. srpnja 2013. o potpori praktičnoj provedbi Rezolucije Vijeća sigurnosti Ujedinjenih naroda 1540 (2004) o suzbijanju širenja oružja za masovno uništenje i načinima njegove isporuke

text:
               23.7.2013

               HR

               Službeni list Europske unije

               L 198/40

         ODLUKA VIJEĆA 2013/391/ZVSP
   od 22. srpnja 2013.
   o potpori praktičnoj provedbi Rezolucije Vijeća sigurnosti Ujedinjenih naroda 1540 (2004) o suzbijanju širenja oružja za masovno uništenje i načinima njegove isporuke
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 26. stavak 2. i članak 31. stavak 1.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Europsko vijeće usvojilo je 12. prosinca 2003. Strategiju EU-a za sprečavanje širenja oružja za masovno uništenje, čije poglavlje III. sadrži popis mjera za suzbijanje takvog širenja koje treba poduzeti, kako unutar EU-a, tako i u trećim zemljama.

               (2)

               Unija aktivno provodi tu strategiju i mjere navedene u njezinu poglavlju III., posebno oslobađanjem financijskih sredstava za potporu specifičnim projektima koje provode multilateralne institucije, pružanjem tehničke i stručne pomoći državama kojima je to potrebno u pogledu širokog spektra mjera za suzbijanje širenja oružja i promicanjem uloge Vijeća sigurnosti Ujedinjenih naroda.

               (3)

               Vijeće sigurnosti Ujedinjenih naroda 28. travnja 2004. usvojilo je Rezoluciju 1540 (2004) („RVSUN 1540 (2004)”) koja je bila prvi međunarodni instrument za poduzimanje mjera, na cjelovit i sveobuhvatan način, u vezi s oružjem za masovno uništenje, načina njegove isporuke te materijala povezanih s njim. Rezolucijom Vijeća sigurnosti Ujedinjenih naroda (RVSUN) 1540 (2004) uspostavljene su obvezujuće obveze za sve države koje su za cilj imale spriječiti i odvratiti nedržavne subjekte od dobivanja pristupa takvom oružju te materijalu povezanom s oružjem. Njome se također pozivalo države da Odboru Vijeća sigurnosti, osnovanom RVSUN-om 1540 (2004) („Odbor 1540”), podnesu izvješće o koracima koje su poduzele ili namjeravaju poduzeti kako bi provele RVSUN 1540 (2004).

               (4)

               Vijeće sigurnosti Ujedinjenih naroda 27. travnja 2006. usvojilo je Rezoluciju 1673 (2006) i odlučilo da bi Odbor 1540 trebao ulagati veće napore u promicanju cjelovite provedbe RVSUN-a 1540 (2004) putem programa rada, uključivanja, pomoći, dijaloga i suradnje. Također je pozvalo Odbor 1540 da, skupa s državama i međunarodnim, regionalnim te podregionalnim organizacijama, istraži mogućnost razmjene iskustava i znanja te raspoloživost programa kojima bi se mogla olakšati provedba RVSUN-a 1540 (2004).

               (5)

               Vijeće sigurnosti UN-a 20. travnja 2011. usvojilo je Rezoluciju 1977 (2011) i odlučilo je produljiti mandat Odbora 1540 na razdoblje od deset godina, do 25. travnja 2021. Također je odlučilo da će Odbor 1540 nastavi ulagati veće napore u promicanje cjelovite provedbe RVSUN-a od strane svih država, osobito u područjima kao što su: (a) odgovornost, (b) fizička zaštita, (c) granične kontrole i ulaganje napora u provedbu zakona te (d) nacionalne kontrole izvoza i prekrcaja, uključujući kontrole u pogledu pružanja sredstava i usluga poput financiranja takvog izvoza i prekrcaja.

               (6)

               Provedba Zajedničke akcije Vijeća 2006/419/ZVSP od 12. lipnja 2006. o potpori provedbi Rezolucije Vijeća sigurnosti Ujedinjenih naroda 1540 (2004) i u okviru provedbe Strategije EU-a za sprečavanje širenja oružja za masovno uništenje (1) te Zajedničke akcije Vijeća 2008/368/ZVSP od 14. svibnja 2008. o potpori provedbi Rezolucije Vijeća sigurnosti Ujedinjenih naroda 1540 (2004) i u okviru provedbe Strategije EU-a za sprečavanje širenja oružja za masovno uništenje (2) doprinijela je značajnom smanjenju broja država koje ne podnose izvješće i broju država koje, nakon dostavljanja nepotpunih izvješća, nisu podnijele dodatne informacije koje zahtijeva Odbor 1540.

               (7)

               Ured za poslove razoružavanja pri Tajništvu Ujedinjenih naroda, koji je odgovoran za pružanje materijalne i logističke potpore Odboru 1540 i njegovim stručnjacima, trebalo bi zadužiti za tehničku provedbu projekata koji se izvršavaju na temelju ove Odluke.

               (8)

               Ova bi se Odluka trebala provoditi u skladu sa Sporazumom o financijskom i upravnom okviru sklopljenom između Europske komisije i Ujedinjenih naroda o upravljanju financijskim doprinosima Unije za programe ili projekte kojima upravljaju Ujedinjeni narodi,

         DONIJELO JE OVU ODLUKU:
   Članak 1.
   1.   U skladu sa strategijom EU-a za sprečavanje širenja oružja za masovno uništenje, koja za cilj ima promicanje uloge Vijeća sigurnosti UN-a i jačanje njegove stručnosti u suočavanju s izazovima širenja, Unija nastavlja podupirati provedbu Rezolucije Vijeća sigurnosti Ujedinjenih naroda 1540 (2004) („RVSUN 1540 (2004)”) i Rezolucije Vijeća sigurnosti Ujedinjenih naroda 1977 (2011).
   2.   Projekti kojima se podupire RVSUN 1540 (2004), a odgovaraju mjerama strategije EU-a, sastoje se od niza podregionalnih radionica, posjeta zemljama, sastanaka, događanja, obuka i odnosa s javnošću.
   3.   Ciljevi tih projekata sastoje se od:

               —

               jačanja relevantnih nacionalnih i regionalnih napora i sposobnosti, prvenstveno kroz jačanje kapaciteta i olakšavanje pomoći,

               —

               doprinosa praktičnoj provedbi posebnih preporuka sveobuhvatnog preispitivanja odredaba RVSUN-a 1540 (2004), osobito u područjima tehničke pomoći, međunarodne suradnje i podizanja javne svijesti,

               —

               započinjanja, razvoja i provedbe nacionalnih akcijskih planova na zahtjev država.

         4.   Podroban opis projekata nalazi se u Prilogu.
   Članak 2.
   1.   Visoki predstavnik Unije za vanjske poslove i sigurnosnu politiku (dalje u tekstu „Visoki predstavnik”) odgovoran je za provedbu ove Odluke.
   2.   Tehničku provedbu projekata iz članka 1. stavka 2. izvršava Tajništvo UN-a (Ured za poslove razoružavanja) („Tajništvo UN-a (ODA)”). Ono tu zadaću provodi pod odgovornošću i nadzorom Visokog predstavnika.
   3.   U tu svrhu Visoki predstavnik sklapa potrebne aranžmane s Tajništvom UN-a (ODA).
   Članak 3.
   1.   Financijski referentni iznos za provedbu projekata iz članka 1. stavka 2. iznosi 750 000 EUR, a financira se iz općeg proračuna Unije.
   2.   Rashodima koji se financiraju iznosom utvrđenim u stavku 1. upravlja se u skladu s postupcima i pravilima koji se primjenjuju na opći proračun Europske unije.
   3.   Komisija nadzire pravilno upravljanje rashodima iz stavka 2. U tu svrhu Komisija sklapa sporazum o financiranju s Tajništvom UN-a (ODA). Tim sporazumom o financiranju utvrđuje se da Tajništvo UN-a (ODA) treba osigurati vidljivost doprinosa EU-a, primjereno njegovoj veličini.
   4.   Komisija nastoji sklopiti sporazum o financiranju iz stavka 3. u najkraćem mogućem roku nakon stupanja na snagu ove Odluke. Ona obavješćuje Vijeće o svim poteškoćama u tom postupku i o datumu sklapanja sporazuma o financiranju.
   Članak 4.
   Visoki predstavnik izvješćuje Vijeće o provedbi ove Odluke na temelju redovitih izvješća koje priprema Tajništvo UN-a (ODA). Ta izvješća predstavljaju temelj za ocjenu koju donosi Vijeće. Komisija dostavlja podatke o financijskim aspektima provedbe projekata iz članka 1. stavka 2.
   Članak 5.
   1.   Ova Odluka stupa na snagu na dan donošenja.
   2.   Ova Odluka prestaje važiti 24 mjeseca nakon sklapanja sporazuma o financiranju iz članka 3. stavka 3., ili tri mjeseca nakon dana donošenja ako se u tom razdoblju ne sklopi sporazum o financiranju.

      Sastavljeno u Bruxellesu 22. srpnja 2013.

            Za Vijeće

            Predsjednica

         C. ASHTON

      (1)  SL L 165, 17.6.2006., str. 30.

      (2)  SL L 127, 15.5.2008., str. 78.

      PRILOG
      1.   CILJEVI

      Opći ciljevi ove Odluke jesu promicanje provedbe rezolucija Vijeća sigurnosti Ujedinjenih naroda 1540 (2004) („RVSUN 1540 (2004)”) i 1977 (2011) („RVSUN 1977 (2011)”) u okviru provedbe Strategije EU-a za sprečavanje širenja oružja za masovno uništenje posebnim mjerama sa sljedećim posebnim ciljevima: jačanje relevantnih nacionalnih i regionalnih nastojanja i sposobnosti, prvenstveno kroz jačanje kapaciteta i olakšavanje pomoći; doprinos praktičnoj provedbi posebnih preporuka sveobuhvatnog preispitivanja odredaba iz 2009. o statusu provedbe RVSUN-a 1540 (2004), osobito u područjima tehničke pomoći, međunarodne suradnje i podizanja javne svijesti.
      2.   OPIS MJERA

      2.1   Jačanje kapaciteta za nacionalnu provedbu i podregionalno usklađivanje

      2.1.1   Cilj mjere

                  —

                  Podupiranje aktivnosti provedbe prilagođenih pojedinačnoj zemlji, uključujući razvoj nacionalnih akcijskih planova i održivi postupak provedbe na nacionalnoj i podregionalnoj razini;

                  —

                  Jačanje međunarodne suradnje, uključujući ulogu Odbora 1540 u provedbi RVSUN-a 1540 (2004).

            2.1.2   Opis mjere

      Potpomaganje od strane UNODA-e praktičnih mjera provedbe ključnih zahtjeva RVSUN-a 1540 (2004), prema potrebi u suradnji s drugim međunarodnim, regionalnim i podregionalnim organizacijama i subjektima, osobito putem potpore za posjete zemljama ili aktivnostima prilagođenim pojedinačnoj zemlji, koje provodi Odbor 1540 uz pristanak predmetnih zemalja. Predviđena je potpora za pet posjeta zemljama (svaka u trajanju od četiri dana). Ovisno o pojedinoj zemlji i odlukama Odbora 1540, posjet zemlji ili aktivnosti prilagođene pojedinoj zemlji doprinijet će procesu nacionalne provedbe putem: (a) doprinosa podizanju svijesti putem prilagođenih dijaloga s različitim akterima uključenim u nacionalnu provedbu RVSUN-a 1540 (2004); (b) ispitivanja nacionalnih mjera i mehanizama upotrijebljenih za provedbu te rezolucije i identifikaciju posebnih izazova s kojima se suočavaju nacionalna tijela, kao i moguće opcije za njihovo rješavanje; i (c) olakšavanja pripreme dobrovoljnih nacionalnih akcijskih planova i drugih mjera o kojima odlučuje zemlja koju se posjećuje.
      Prema potrebi, u suradnji s drugim međunarodnim, regionalnim i podregionalnim organizacijama i subjektima, UNODA organizira sastanke u određenim podregijama na temelju ishoda prijašnjih radionica za jačanje kapaciteta u određenim podregijama. Predviđena su tri daljnja sastanka u odabranim podregijama (Afrika, Zaljev i Bliski istok, Jugoistočna Europa i Latinska Amerika). Svaki će sastanak biti prilagođen aktualnim zahtjevima podregija i usmjeren na područja iz kojih će vjerojatno nastati praktični rezultati. Sastanci će se održati zajedno s tehničkim raspravama u svakoj zemlji radi istraživanja posebnih mjera za održavanje napretka u provedbi RVSUN-a 1540 (2004). Rasprave u svakoj zemlji organizirat će se kao odgovor na pozive zainteresiranih država članica.
      UNODA će razvijati aktivnosti RVSUN-a 1540 (2004) u suradnji s drugim međunarodnim organizacijama i agencijama, uključujući OESS, IAEA, OPCW, WHO, FAO i OIE, radi osiguravanja učinkovitih sinergija i izbjegavanja ponavljanja.
      Sinergije će se tražiti, prema potrebi, putem aktivnosti regionalnih kemijskih, bioloških, radioloških i nuklearnih (KBRN) „centara izvrsnosti” koji se trenutno uspostavljaju u okviru Instrumenta za stabilnost, kao i putem drugih programa u ovom području pod pokroviteljstvom EU-a.
      2.1.3   Ishodi mjere

      Poboljšana provedba RVSUN-a 1540 (2004) putem dodatnih koraka koje poduzimaju države radi njegove cjelovite provedbe; razvoj učinkovitih i realističnih nacionalnih akcijskih planova ili smjernica za provedbu ključnih zahtjeva te rezolucije; osnaženi regionalni usklađeni pristupi provedbi RVSUN-a 1540 (2004); i uspostava učinkovitih partnerstava između država sudionica i pružatelja pomoći.
      2.2   Intenzivirano jačanje kapaciteta radi uspostave i održavanja fizičke zaštite i evidentiranje osjetljivih materijala s dvojnom namjenom

      2.2.1   Cilj mjera

      Promicanje jačanja sposobnosti na nacionalnoj i regionalnoj razini radi ubrzavanja cjelovite provedbe RVSUN-a 1540 (2004) usmjeravanjem na jedno od ključnih područja rezolucije, tj. na fizičku zaštitu i evidentiranje „materijala povezanih s time”. RVSUN 1540 (2004) sadrži posebne odredbe (operativni stavak 3., podstavci (a) i (b)) koji sve države obvezuju na uspostavu primjerenih kontrola materijala, opreme i tehnologije koji se mogu upotrijebiti za osmišljavanje, razvoj, proizvodnju ili uporabu nuklearnog, kemijskog i biološkog oružja te načina njihove isporuke. Radi toga se od država zahtijeva da: (a) razviju i održavaju primjerene učinkovite mjere za evidentiranje i zaštitu takvih proizvoda u proizvodnji, uporabi, skladištenju ili prijevozu; i (b) razviju i održavaju primjerene učinkovite mjere fizičke zaštite.
      2.2.2   Opis mjere

      Organizacija dviju podregionalnih radionica od strane UNODA-e (Srednja Amerika, Jugoistočna Azija i Latinska Amerika) usmjerenih na fizičku zaštitu i evidentiranje „materijala povezanih s time”. Dijeljenjem iskustava o nacionalnim politikama i praksi koja se odnosi na evidentiranje, sigurnost i zaštitu relevantnih bioloških, kemijskih i nuklearnih materijala, mjerom se promiču integrirani nacionalni pristupi koji se temelje na dobroj praksi i stečenim iskustvima.
      Važnost suradnje i interakcije s međunarodnim organizacijama kao što su IAEA, OPCW, WHO, FAO, OIE i OESS također će biti istaknuta, prema potrebi. Svaka će radionica biti organizirana sukladno krugovima relevantnih tehničkih rasprava sa zemljama sudionicama uzimajući u obzir nacionalne posebnosti. Rasprave u svakoj zemlji organizirat će se kao reakcija na pozive zainteresiranih država članica u relevantnim podregijama.
      Sinergije će se tražiti, prema potrebi, putem aktivnosti regionalnih „centara izvrsnosti” (KBRN) koji se trenutno uspostavljaju u okviru Instrumenta za stabilnost, kao i putem drugih programa u ovom području pod pokroviteljstvom EU-a.
      2.2.3   Ishod mjere

      Snažniji napori na nacionalnoj razini i osnaženi kapaciteti radi provedbe primjerene kontrole materijala, opreme i tehnologije koji bi se mogli upotrijebiti za osmišljavanje, razvoj, proizvodnju ili uporabu nuklearnog, kemijskog i biološkog oružja te načine njihove isporuke; identifikacija učinkovite i djelotvorne prakse za evidentiranje, sigurnost i zaštitu „materijala povezanih s time”; veća sigurnost relevantnih materijala na nacionalnim i regionalnim razinama; ojačana regionalna i međunarodna partnerstva u relevantnim područjima; i doprinos nastojanjima da se poveća globalna sigurnost KBRN-a.
      2.3   Potpora praktičnoj provedbi preporuka iz sveobuhvatnog preispitivanja statusa provedbe RVSUN-a 1540 (2004) iz 2009.

      2.3.1   Cilj mjere

      Potpora praktičnoj provedbi preporuka iz sveobuhvatnog preispitivanja iz 2009.;
      Jačanje međunarodne suradnje, uključujući podizanje javne svijesti o važnosti provedbe RVSUN-a 1540 (2004).
      2.3.2   Opis mjere

      RVSUN 1977 (2011) i završni dokument sveobuhvatnog preispitivanja iz 2009. predviđaju određeni broj posebnih aktivnosti u provedbi ključnih zahtjeva RVSUN-a 1540 (2004). Mjere uključuju posebne projekte kao potporu takvim aktivnostima, uključujući putem pokroviteljstva sastanaka/događanja, obuke i odnosa s javnošću. Podložno, prema potrebi, odlukama i preporukama Odbora 1540, projekti bi uključivali:

                  —

                  organizaciju događanja od strane UNODA-e radi spajanja onih koji traže i nude pomoć te sastanaka postojećih ili potencijalnih partnera (države, međunarodne i regionalne organizacije),

                  —

                  sastanke koje organizira UNODA radi potpore nastojanjima da se osnaži suradnja Odbora 1540 i međunarodnih mehanizama za suzbijanje širenja oružja te drugih međunarodnih i regionalnih organizacija,

                  —

                  organizaciju ili pokroviteljstvo radionice predstavnika civilnog društva, akademskih krugova i industrije od strane UNODA-e,

                  —

                  pokroviteljstvo UNODA-e za sudjelovanje nacionalnih dužnosnika u tečajevima i drugim aktivnostima za jačanje kapaciteta,

                  —

                  pokroviteljstvo elektroničkih novina o pitanjima provedbe RVSUN-a 1540 (2004).

            Sinergije će se tražiti, prema potrebi, putem aktivnosti „centara izvrsnosti” (KBRN) koji se trenutno uspostavljaju u okviru Instrumenta za stabilnost, kao i putem drugih programa u ovom području pod pokroviteljstvom EU-a.
      2.3.3   Ishod mjere

      Provedba posebnih mjera o kojima je postignut dogovor u sveobuhvatnom preispitivanju iz 2009.; raznolikiji načini olakšavanja tehničke pomoći; omogućavanje osposobljavanja usmjerenog na RVSUN 1540 (2004) za nacionalne dužnosnike; snažnija uključenost predstavnika civilnog društva, akademskih krugova i industrije u međunarodna, regionalna i nacionalna nastojanja da se provede RVSUN 1540 (2004); veća osviještenost javnosti o važnosti cjelovite provedbe RVSUN-a 1540 (2004).
      3.   PARTNERI U PROVOĐENJU MJERA

                  —

                  Vijeće sigurnosti UN-a i Odbor 1540,

                  —

                  uključene vlade iz odgovarajućih podregija,

                  —

                  vlade i organizacije koje nude pomoć.

                  —

                  Ujedinjeni narodi, odgovarajuće međunarodne, regionalne i podregionalne organizacije,

                  —

                  nevladine organizacije i subjekti civilnog društva.

            4.   KORISNICI MJERA

                  —

                  države članice, vladini dužnosnici,

                  —

                  Odbor 1540 i druga tijela UN-a,

                  —

                  međunarodne, regionalne i podregionalne organizacije,

                  —

                  vlade i organizacije koje pružaju i primaju tehničku pomoć u okviru RVSUN-a 1540 (2004),

                  —

                  civilno društvo, akademski krugovi i relevantne industrije.

            5.   MJESTO ODRŽAVANJA

      UNODA će odabrati potencijalna mjesta održavanja sastanaka, radionica i drugih događanja. Kriteriji pomoću kojih se biraju mjesta događanja uključuju spremnost i obvezu određene države članice u određenoj regiji da bude domaćin tog događanja. Određene lokacije posjeta zemljama ili aktivnosti prilagođenih pojedinoj zemlji ovise o pozivima zainteresiranih država članica i, prema potrebi, odlukama Odbora 1540.
      6.   TRAJANJE

      Ukupno trajanje projekta procjenjuje se na 24 mjeseca.


title: Odluka Vijeća 2006/477/ZVSP od 30. lipnja 2006. o sklapanju Sporazuma između Europske unije i bivše jugoslavenske republike Makedonije o sudjelovanju bivše jugoslavenske republike Makedonije u vojnoj operaciji Europske unije za upravljanje krizama u Bosni i Hercegovini (operacija ALTHEA)

text:
               18/Sv. 10

               HR

               Službeni list Europske unije

               28

         32006D0477

               L 188/9

               SLUŽBENI LIST EUROPSKE UNIJE

         ODLUKA VIJEĆA 2006/477/ZVSP
   od 30. lipnja 2006.
   o sklapanju Sporazuma između Europske unije i bivše jugoslavenske republike Makedonije o sudjelovanju bivše jugoslavenske republike Makedonije u vojnoj operaciji Europske unije za upravljanje krizama u Bosni i Hercegovini (operacija ALTHEA)
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 24.,
   uzimajući u obzir preporuku Predsjedništva,
   budući da:

               (1)

               Vijeće je 12. srpnja 2004. donijelo Zajedničku akciju 2004/570/ZVSP o vojnoj operaciji Europske unije u Bosni i Hercegovini (1).

               (2)

               Članak 11. stavak 3. tog Zajedničkog stajališta predviđa da se detaljni aranžmani u pogledu sudjelovanja trećih država utvrđuju sporazumom u skladu s člankom 24. Ugovora.

               (3)

               Nakon ovlaštenja Vijeća od 13. rujna 2004., Predsjedništvo je, uz pomoć glavnog tajnika/visokog predstavnika, postiglo sporazum između Europske unije i bivše jugoslavenske republike Makedonije o sudjelovanju bivše jugoslavenske republike Makedonije u vojnoj operaciji Europske unije za upravljanje krizama u Bosni i Hercegovini (operacija ALTHEA).

               (4)

               Sporazum bi trebalo odobriti,

         ODLUČILO JE:
   Članak 1.
   Sporazum između Europske unije i bivše jugoslavenske republike Makedonije o sudjelovanju bivše jugoslavenske republike Makedonije u vojnoj operaciji Europske unije za upravljanje krizama u Bosni i Hercegovini (operacija ALTHEA) ovime se odobrava u ime Europske unije.
   Tekst Sporazuma priložen je ovoj Odluci.
   Članak 2.
   Ovlašćuje se Predsjednik Vijeća imenovati osobu(-e) opunomoćenu(-e) za potpisivanje Sporazuma kako bi on obvezivao Europsku uniju.
   Članak 3.
   Ova Odluka proizvodi učinke na dan donošenja.
   Članak 4.
   Ova se Odluka objavljuje u Službenom listu Europske unije.

      Sastavljeno u Bruxellesu 30. lipnja 2006.

            Za Vijeće

            Predsjednica

         U. PLASSNIK

      (1)  SL L 252, 28.7.2004., str. 10.


title: Odluka Vijeća (EU) 2015/1878 od 8. listopada 2015. kojom se ovlašćuje Kraljevinu Belgiju odnosno Republiku Poljsku da ratificiraju Budimpeštansku konvenciju o ugovoru o prijevozu robe unutarnjim plovnim putevima (CMNI), a Republiku Austriju da pristupi toj konvenciji

text:
               21.10.2015

               HR

               Službeni list Europske unije

               L 276/1

         ODLUKA VIJEĆA (EU) 2015/1878
   od 8. listopada 2015.
   kojom se ovlašćuje Kraljevinu Belgiju odnosno Republiku Poljsku da ratificiraju Budimpeštansku konvenciju o ugovoru o prijevozu robe unutarnjim plovnim putevima (CMNI), a Republiku Austriju da pristupi toj konvenciji
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 81. stavak 2. u vezi s člankom 218. stavkom 6. točkom (a),
   uzimajući u obzir prijedlog Europske komisije,
   uzimajući u obzir suglasnost Europskog parlamenta,
   budući da:

               (1)

               Budimpeštanska konvencija o ugovoru o prijevozu robe unutarnjim plovnim putevima (CMNI) („Budimpeštanska konvencija” ili „Konvencija”) važan je instrument za promicanje unutarnje plovidbe u cijeloj Europi.

               (2)

               Unija ima isključivu vanjsku nadležnost, posebno s obzirom na članak 29. Budimpeštanske konvencije, u mjeri u kojoj odredbe tog članka utječu na pravila utvrđena u Uredbi (EZ) br. 593/2008 Europskog parlamenta i Vijeća (1).

               (3)

               Budimpeštanska konvencija nije otvorena za sudjelovanje organizacijama za regionalnu ekonomsku integraciju poput Europske unije. Zbog toga Unija ne može postati ugovorna stranka Konvencije.

               (4)

               Stoga bi države članice koje imaju unutarnje plovne putove obuhvaćene područjem primjene Budimpeštanske konvencije trebalo ovlastiti da ratificiraju Konvenciju odnosno pristupe Konvenciji.

               (5)

               Kraljevina Belgija, Republika Bugarska, Češka Republika, Savezna Republika Njemačka, Francuska Republika, Republika Hrvatska, Veliko Vojvodstvo Luksemburg, Mađarska, Kraljevina Nizozemska, Rumunjska i Slovačka Republika ugovorne su stranke Budimpeštanske konvencije.

               (6)

               Kraljevina Belgija ratificirala je Budimpeštansku konvenciju nakon donošenja Uredbe (EZ) br. 593/2008 kojom je Unija stekla isključivu vanjsku nadležnost. Vijeće bi stoga trebalo naknadno ovlastiti Kraljevinu Belgiju da ratificira Konvenciju.

               (7)

               Republika Austrija i Republika Poljska, koje imaju unutarnje plovne putove obuhvaćene područjem primjene Budimpeštanske konvencije, izrazile su interes da postanu ugovorne stranke Konvencije.

               (8)

               Preostale države članice navele su da nemaju unutarnje plovne putove obuhvaćene područjem primjene Budimpeštanske konvencije i da stoga nemaju interes da ratificiraju Konvenciju ili da joj pristupe.

               (9)

               Budimpeštanskom konvencijom dopušta se državama ugovornicama da daju izjave u pogledu područja primjene Konvencije. Sukladno tome, Republika Austrija i Republika Poljska trebale bi dati izjave dopuštene na temelju odredaba Konvencije koje smatraju prikladnima i potrebnima.

               (10)

               Ujedinjena Kraljevina i Irska obvezane su Uredbom (EZ) br. 593/2008 te stoga sudjeluju u donošenju i primjeni ove Odluke.

               (11)

               U skladu s člancima 1. i 2. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u donošenju ove Odluke te ona za nju nije obvezujuća niti se na nju primjenjuje,

         DONIJELO JE OVU ODLUKU:
   Članak 1.
   Vijeće ovlašćuje Kraljevinu Belgiju odnosno Republiku Poljsku da ratificiraju Budimpeštansku konvenciju o ugovoru o prijevozu robe unutarnjim plovnim putevima (CMNI), a Republiku Austriju da pristupi toj konvenciji.
   Tekst Konvencije priložen je ovoj Odluci.
   Članak 2.
   Republika Austrija i Republika Poljska daju odgovarajuće izjave dopuštene na temelju odredaba Budimpeštanske konvencije.
   Članak 3.
   Ova Odluka stupa na snagu sljedećeg dana od dana objave u Službenom listu Europske unije.
   Članak 4.
   Ova je Odluka upućena Kraljevini Belgiji, Republici Austriji i Republici Poljskoj.

      Sastavljeno u Luxembourgu 8. listopada 2015.

            Za Vijeće

            Predsjednik

         J. ASSELBORN

      (1)  Uredba (EZ) br. 593/2008 Europskog parlamenta i Vijeća od 17. lipnja 2008. o pravu koje se primjenjuje na ugovorne obveze (Rim I) (SL L 177, 4.7.2008., str. 6.).


title: Odluka Vijeća od 28. listopada 2014. o imenovanju i zamjeni članova Upravnog odbora Europskog centra za razvoj strukovnog osposobljavanja

text:
               1.11.2014

               HR

               Službeni list Europske unije

               C 387/1

         ODLUKA VIJEĆA
   od 28. listopada 2014.
   o imenovanju i zamjeni članova Upravnog odbora Europskog centra za razvoj strukovnog osposobljavanja
   (2014/C 387/01)
   VIJEĆE EUROPSKE UNIJE,
   uzimajući u obzir Uredbu Vijeća (EEZ) br. 337/75 od 10. veljače 1975. o osnivanju Europskog centra za razvoj strukovnog osposobljavanja, a posebno njezin članak 4. (1),
   uzimajući u obzir imenovanje koje je predložila estonska vlada,
   budući da:

               1.

               Svojom Odlukom od 16. srpnja 2012. (2) Vijeće je imenovalo članove Upravnog odbora Europskog centra za razvoj strukovnog osposobljavanja na razdoblje od 18. rujna 2012. do 17. rujna 2015.

               2.

               Mjesto člana u Upravnom odboru Centra slobodno je za Estoniju u kategoriji predstavnika vladâ, slijedom ostavke g. Kallea TOOMA.

               3.

               Članovi Upravnog odbora navedenog Centra trebali bi biti imenovani do kraja tekućeg mandata koji istječe 17. rujna 2015.,

         ODLUČILO JE:
   Jedini članak
   Sljedeća osoba imenuje se članom Upravnog odbora Europskog centra za razvoj strukovnog osposobljavanja do kraja mandata koji traje do 17. rujna 2015.:
   PREDSTAVNICI VLADÂ:

               ESTONIJA

               gđa Rita SIILIVASK

      Sastavljeno u Luxembourgu 28. listopada 2014.

            Za Vijeće

            Predsjednik

         G. L. GALLETTI

      (1)  SL L 39, 13.2.1975., str. 1.

      (2)  SL C 228, 31.7.2012., str. 3.


2013/590/EU: Odluka Europskog parlamenta od 17. travnja 2013. o razrješnici za izvršenje proračuna Europske agencije za sigurnost mreža i podataka za financijsku godinu 2011.